A BIZOTTSÁG (EU) 2020/1281 VÉGREHAJTÁSI RENDELETE

(2020. szeptember 14.)

az etametszulfuron-metil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) Az 1107/2009/EK rendelet 80. cikke (1) bekezdésének a) pontja szerint a 91/414/EGK tanácsi irányelv (2) továbbra is alkalmazandó a jóváhagyási eljárás és feltételek tekintetében azokra a hatóanyagokra, amelyekről 2011. június 14. előtt az említett irányelv 6. cikkének (3) bekezdésével összhangban határoztak. Az etametszulfuron-metilről az említett irányelv 6. cikkének (3) bekezdésével összhangban 2011. február 23-án elfogadták a 2011/124/EU bizottsági határozatot (3).

(2) 2010. június 29-én a DuPont de Nemours GmbH a 91/414/EGK irányelv 6. cikke (2) bekezdésének megfelelően kérelmet nyújtott be az Egyesült Királysághoz az etametszulfuron-metil hatóanyagnak a 91/414/EGK irányelv I. mellékletébe történő felvételére vonatkozóan. A 2011/124/EU határozat megerősítette, hogy a dosszié hiánytalan abban az értelemben, hogy elvben megfelel a 91/414/EGK irányelv II. és III. mellékletében foglalt adat- és információszolgáltatási követelményeknek.

(3) Ezt követően az FMC Agricultural Solutions A/S az etametszulfuron-metilre vonatkozó valamennyi jogot megszerezte a DuPont de Nemours GmbH-tól.

(4) A kérelmező által javasolt felhasználási célok tekintetében értékelték az etametszulfuron-metil emberi és állati egészségére és a környezetre gyakorolt hatását a 91/414/EGK irányelv 6. cikke (2) és (4) bekezdésében előírt eljárás szerint. Az Egyesült Királyság 2012. szeptember 17-én értékelőjelentés-tervezetet nyújtott be a Bizottsághoz és az Európai Élelmiszerbiztonsági Hatósághoz (a továbbiakban: Hatóság).

(5) Az értékelő jelentés tervezetét a tagállamok és a Hatóság felülvizsgálták. A Hatóság 2013. december 11-én ismertette a Bizottsággal az etametszulfuron-metil hatóanyagú növényvédő szereknél felmerülő kockázatok értékeléséről készült következtetését (4). 2014 áprilisában az Európai Bizottság megbízta a Hatóságot, hogy szervezze meg és végezze el az etametszulfuron-metil egyik metabolitjára vonatkozó új adatok szakmai vizsgálatát. A Hatóság 2014. július 14-én ismertette a Bizottsággal aktualizált következtetését (5).

(6) 2020. május 7-i levelében az FMC Agricultural Solutions A/S visszavonta az etametszulfuron-metil jóváhagyására irányuló kérelmet.

(7) A kérelem visszavonása miatt az etametszulfuron-metil nem hagyható jóvá.

(8) Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be az etametszulfuron-metil jóváhagyása érdekében.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyásának megtagadása Az etametszulfuron-metil hatóanyagot a Bizottság nem hagyja jóvá.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. szeptember 14-én. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(3) A Bizottság 2011/124/EU határozata (2011. február 23.) az etametszulfuron hatóanyagnak a 91/414/EGK tanácsi irányelv I. mellékletébe való lehetséges felvétele céljából részletes vizsgálatra benyújtott dokumentáció hiánytalanságának elvi elismeréséről (HL L 49., 2011.2.24., 42. o.).

(4) EFSA (Európai Élelmiszerbiztonsági Hatóság), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Az etametszulfuron [értékelt variáns: etametszulfuron-metil] hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(1):3508, 94. o. doi:10.2903/j.efsa.2014.3508.

(5) EFSA (Európai Élelmiszerbiztonsági Hatóság), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Az etametszulfuron [értékelt variáns: etametszulfuron-metil] hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(7):3787, 96. o. doi:10.2903/j.efsa.2014.3787.